સીબીઆઇએ આ દરોડામાં એન્ફોર્સમેન્ટ ડિરેક્ટોરેટ (ઇડી)ના અધિકારીઓ અને બેંક અધિકારીઓને પણ સાથે રાખ્યા હોવાનું જાણવા મળે છે. ઇન્ડસ્ટ્રિઅલ કેબલ અને ટ્રાન્સફોર્મરનું ઉત્પાદન કરતી ડાયમંડ પાવર ઇન્ફ્રાસ્ટ્રક્ટર લિમીટેડે સન ૨૦૦૮થી સમયાંતરે બેંક ઓફ ઇન્ડિયા, એક્સિસ બેંક સહિત જાહેર અને ખાનગી ક્ષેત્રની ૧૧ બેંકો પાસેથી લોન અને ક્રેડિટના રૃપમાં કરોડો રૃપિયા લીધા હતા. આ આંકડો તા.૨૯ જુન ૨૦૧૬ના રોજ રૃ.૨૬૫૪.૪૦ કરોડ પહોંચ્યો હતો અને ૨૦૧૬-૧૭માં બેંકોએ અમિત ભટનાગરની આ જંગી લોનને એનપીએ જાહેર કરી હતી. આ દરમિયાન બેંકોમાંથી લોન ઉપરાંત ક્રેડિટ લેવામાં બેંક અધિકારીઓ સાથે મળીને ડાયમંડ પાવરના પ્રમોટરોએ કૌંભાડ આચર્યુ હતું જેમાં બેંકોના અધિકારીઓ સાથેના મેળાપીપણામાં અમિત ભટનાગરે તેમની ક્રેડિટ લિમીટ વધારી દેવડાવી હતી. સન ૨૦૦૮માં અમિત ભટનાગરને લોન આપવા માટેની બેંકની કન્સર્ટિઅમમાં શરૃઆતમાં ટર્મ લોન માટે એક્સિસ બેંક લીડ બેંક હતી અને કેશ ક્રેડિટ માટે બેંક ઓફ ઇન્ડિયા લીડ બેંક હતી.